SKRIFTLIG FORESPØRGSEL E-2169/03

af Monica Frassoni (Verts/ALE) til Kommissionen

(30. juni 2003)

Om: Yderligere elementer med henblik på hasteforanstaltninger til beskyttelse af det særlige bevaringsområde dal- og steppeområder i Gargano i Puglia, Italien

Kommissionen fastslog i sit svar på skriftlig forespørgsel E-0406/03(1), at der var indledt klage i sagen om beskyttelse af det særlige bevaringsområde dal- og steppeområder i Gargano i Puglia, Italien. Det skal bemærkes, at det pågældende område, indtil der træffes konkrete aktioner fra Kommissionens side, er genstand for vedvarende interventioner, som medfører alvorlige og ofte uafvendelige skader på de arter og levesteder. som beskyttes af fællesskabsdirektiverne.

Der skal særlig henvises til følgende:

- der opføres fortsat nye bygninger inden for det særlige bevaringsområde uden nogen form for kompensation;

- det tekniske udvalg, der er nedsat af miljøministeriet, har kun haft tre møder, og det er ikke reelt blevet fulgt op siden mødet den 10. april 2001;

- kommunen Manfredonia har indgivet flere projekter, som yderligere skader det særlige bevaringsområde, og til trods for dette er disse projekter blevet finansieret af regionen Puglia med fællesskabsmidler (POR Puglia 2000-2006, prioriteret område I naturlige ressourcer EUGFL, mål 1,4 aktion B) ekstensiv landbrugsmæssig og skovbrugsmæssig hydraulisk ordning til beskyttelse af jordbunden;

- ANAS og kommunen San Giovanni Rotondo har indgivet et projekt om udvidelse af hovedvejen til 4 vejbaner i denne kommune, hvilket er til stor skade for klippeområderne i det særlige bevaringsområde;

- regionen Puglia har udstedt ledelsesbeslutning nr. 21 af 4.2.2003 på miljøområdet (offentliggjort i BUR nr. 27 af 11. marts 2003), med en berigtigelse til kravet om miljørisikovurdering og evaluering af indvirkningen af interventionen områdekontrakt for Manfredonia, som ikke på en passende måde tager hensyn til indvirkningen på de levesteder og arter, der er beskyttet af fællesskabsdirektiverne, og som ikke indeholder passende kompensationsforanstaltninger og sigter på at berettige interventioner, som allerede er blevet gennemført i modstrid med direktiverne. LIPU har allerede indgivet klage til forvaltningsdomstolen i Bari mod denne bestemmelse;

- forvaltningsplanen for det særlige bevaringsområde, som er udarbejdet i forbindelse med LIFE-projektet Hasteforanstaltninger til beskyttelse af Natura 2000-områder i nationalparken i Gargano LIFE Natura nr. 4 3200/98/491, er aldrig blevet vedtaget af regionen Puglia og kommunen Manfredonia;

- ifølge udtalelser fra de berørte parter i områdeplanen indeholder tillægsprotokollen til kontrakten ingen investering til kompensationsforanstaltninger, men kun yderligere produktionsinvesteringer.

1. Hvilke aktioner er Kommissionen ved at iværksætte for øjeblikkelig at standse ødelæggelsen af det pågældende område?

2. Hvilke foranstaltninger vil Kommissionen træffe for at sikre, at fællesskabsmidlerne ikke anvendes til gennemførelse af projekter, der er i modstrid med fællesskabsdirektiverne, inden for det pågældende område?

(1) EFT C 280 E af 21.11.2003, s. 54.

Svar afgivet på Kommissionens vegne af Margot Wallström

(6. august 2003)

Kommissionen fortsætter sin undersøgelse i forbindelse med klagesagen inden for rammerne af de beføjelser, den har fået overdraget af EF-traktaten.

De informationer, det ærede medlem er fremkommet med, er blevet føjet til den ovennævnte klagesags akter og vil blive taget i betragtning ved vurderingen af klagen. Regionen Puglias beslutning af 4. februar 2003 vedrørende vurderingen af den miljømæssige indvirkning og risiko i forbindelse med projekterne under områdekontrakten for Manfredonia er tilgået Kommissionen og er nu genstand for en nærmere analyse.

Det projekt, der er forelagt af ANA (den italienske vejmyndighed) og kommunen San Giovanni Rotondo, og som vedrører udbygning af den kommunale hovedvej til fire spor, kan undersøges i lyset af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997(2), Rådets direktiv 79/409/EØF af 2. april 1979 om beskyttelse af vilde fugle(3) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter(4).

Da der imidlertid ikke er fremkommet noget særligt grundlag for en klage, kan der på indeværende tidspunkt ikke fastslås nogen overtrædelse af disse direktiver. Såfremt det ærede medlem kan forelægge detaljerede oplysninger, som kan sætte Kommissionen i stand til at vurdere spørgsmålet om den kommunale hovedvej i relation til ovennævnte direktiver, vil den ligeledes kunne foretage en nærmere undersøgelse af dette aspekt.

For så vidt angår LIFE, er det korrekt, at Regionen Puglia og kommunen Manfredonia ikke har vedtaget den forvaltningsplan, der er udarbejdet som led i LIFE-projektet. Dog har støttemodtageren, Gargano-nationalparken, underrettet Kommissionen om, at der var forhandlinger i gang for at sikre, at projekter eller planer inden for det særligt beskyttede område Valloni e steppe pedegarganiche skulle forelægges parkforvaltningen til udtalelse. Derfor ville parkens indflydelse blive udvidet til at omfatte hele det pågældende område. Det er Kommissionens opfattelse, at eftersom forvaltningsplanen er blevet vedtaget af parkmyndighederne og ifølge disse vil danne grundlag for den fremtidige (bindende) parkplan, vil dette give samme form for garantier, som hvis planen var blevet vedtaget af de regionale og lokale myndigheder. Det skal ligeledes bemærkes, at det italienske miljøministerium som led i et separat LIFE-Natur-projekt er i gang med at udarbejde retningslinjer for udformning og vedtagelse af forvaltningsplaner. De retningslinjer, der er kommet ud af dette, blev først offentliggjort i den italienske statstidende i september 2002, og en medfølgende teknisk vejledning vil først udkomme mod slutningen af 2003.

For så vidt angår en eventuel finansiering via Fællesskabets strukturfonde under foranstaltning 1.4 i det regionale operationelle program for Puglia 2000-2006 Den Europæiske Udviklings- og Garantifond for Landbruget (EUGFL) af en tillægsplan foreslået af kommunen Manfredonia, er Kommissionen på indeværende tidspunkt ikke underrettet om individuelle projekter, som er omfattet af denne foranstaltning. I den forbindelse skal det understreges, at den praktiske gennemførelse af de projekter, der medfinansieres af strukturfondene, henhører under medlemsstaternes kompetence i henhold til subsidiaritetsprincippet.

Foranstaltning 1.4 i det operationelle program for Puglia vedrører genetablering af de naturlige systemers hydrologiske og geologiske funktioner for såvel skovområderne som landbrugsarealerne. Denne foranstaltning er baseret på artikel 33, ellevte led, i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(5). Som led i denne foranstaltning er der i supplementet til det operationelle program for Puglia fastsat et udvælgelseskriterium, hvorefter der gives prioritet til projekter i beskyttede områder, herunder naturparker.

Projekter, der samfinansieres under denne foranstaltning, som i kraft af sin natur skulle have en positiv indvirkning på miljøet, skal bl.a. overholde Fællesskabets og de nationale miljøbestemmelser, ligesom det er tilfældet for alle de projekter, der medfinansieres af Fællesskabets strukturfonde.

Kommissionen vil som EF-traktatens vogter ikke tøve med at tage alle de nødvendige skridt, herunder iværksætte overtrædelsesprocedurer i medfør af EF-traktatens artikel 226, for at sikre, at den relevante EU-lovgivning overholdes.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 103 af 25.4.1979.

(4) EFT L 206 af 22.7.1992.

(5) EFT L 160 af 26.6.1999.